“Hisor davlat qo‘riqxonasi” pochta markalari turkumi muomalaga kiritildi

“O‘zbekiston pochtasi” Aksiyadorlik jamiyati tomonidan tayyorlanib, O‘zbekiston Respublikasi axborot texnologiyalari va kommunikatsiyalarini rivojlantirish vazirligi tomonidan 2016-yil 15-yanvaridan “Hisor davlat qo‘riqxonasi” turkumi muomalaga chiqarildi. Bu haqda “O‘zbekiston pochtasi” AJ matbuot xizmati xabar bermoqda.

Turkum 4 ta pochta markasidan va 1 ta pochta blokidan iborat. Pochta markalarida Hisor davlat qo‘riqxonasida yashovchi va O‘zbekiston Respublikasining Qizil kitobiga kiritilgan noyob hayvonlar tasvirlangan.

Pochta blokida o‘zbek tilida lotin grafikasida “Hisor davlat qo‘riqxonasi” yozuvi joylashgan. Hayvonlarning nomlari lotin tilida berilgan.

Pochta markalari va pochta bloki bir necha rangda ishlangan. Ofset usulida bosilgan. Perforatsiyasi taroqsimon. Qog‘ozi oq silliq.

Pochta markalarning o‘lchami 37x37 mm. Pochta blokining o‘lchami 100x90 mm. Pochta blokidagi pochta markalarining o‘lchami 37x37 mm.

Pochta markalarning adadi 10 ming nusxada, pochta blokining adadi 7 ming nusxada chiqarildi.